Rewena Şerban este prima dintre cei doi soţi care şi-a anunţat candidatura pentru fotoliul de primar al comunei Popeşti din judeţul Vâlcea. Femeia este în prezent şefa Serviciului de Taxe şi Impozite din Primărie şi candidează din partea Partidului Social Românesc. Ea spune, însă, că nu îşi vede soţul ca pe un adversar politic.

Rewena Şerban: „Nu sunt rivală cu nimeni. (Dacă dumneavostră veţi reuşi să câştigaţi alegerile, soţul cum credeţi că va reacţiona?) Eu cred că se bucură. (Invers?) Invers mă bucur mai mult să câştige el."

Actualul primar al comunei Popeşti, care se află la al doilea mandat, candidează din partea UNPR.

Constantin Şerban, actual primar: „Va fi o campanie serioasă şi corectă. Fiecare îşi spune partea lui. (Aţi fi invidios să câştige soţia?) Nu, n-avem cum, suntem în aceeaşi familie. Mai ales că e consiliată şi de fiica mea”.

Cei doi soţi nu sunt, însă, singurii angajaţi ai primăriei Popeşti care vor să conducă localitatea. Viceprimarul şi şefa Serviciului de Asistenţă Socială şi-au anunţat şi ei candidatura.

Aurora Măgură, şef de serviciu al asistenţă socială: „La cererea mai multor oameni din localitate, m-am hotărât să candidez. Împotriva actualului primar...Nu. Nu împotriva dumnealui. Este o compeţie. Toată lumea poate să candideze”.

Ţircă Gheorghe, viceprimar Popeşti: „Pentru că nu merge bine mandatul domnului primar. El a promis nişte lucruri şi a făcut total invers”.

Localnicii nu văd cu ochi buni competiţia în familie.

„De ce să candideze soţ şi soţie, sunt destui oameni în comună”.

„(Aţi vota-o pe soţie?) Nu, nici pe el”.

Campania se anunţă mai grea pentru locuitori, decât pentru candidaţi. Pentru că şi-au anunţat deja candidatura patru din cei 18 angajaţi ai primăriei, iar în perioada campaniei ei trebuie să se autosuspende din funcţiile publice, edilul spune că primăria va fi cel mai probabil închisă în perioada 6 mai- 4 iunie”.